Priekšlikums dalībvalstīm iedala zvejas iespējas saskaņā ar mērķiem, kas noteikti Eiropas Parlamenta un Padomes Regulā (ES) Nr. 1380/2013 par kopējo zivsaimniecības politiku. Ievērojot Regulas (ES) Nr. 1380/2013 16. un 17. pantu, dalībvalstīm ir jānolemj, kā tām pieejamās zvejas iespējas var saskaņā ar konkrētiem zvejas iespēju iedalīšanas kritērijiem tālāk iedalīt to karoga kuģiem. Tātad dalībvalstīm ir rīcības brīvība, kas vajadzīga, lai tām pieejamo zvejas iespēju izmantošanas nolūkā iedalītās kopējās pieļaujamās nozvejas (KPN) tālāk sadalītu saskaņā ar izvēlēto sociālo/ekonomisko modeli.

Padomes Regula (ES) 2022/109 nosaka konkrētu zivju krājumu zvejas iespējas, kuras 2022. gadā piemērojamas Savienības ūdeņos un – attiecībā uz Savienības kuģiem – konkrētos ūdeņos, kas nav Savienības ūdeņi. Minētās zvejas iespējas to piemērošanas periodā tiek vairākas reizes grozītas, lai ņemtu vērā jaunākos zinātniskos ieteikumus un aktuālās norises.

Neattiecas.

•Apspriešanās ar ieinteresētajām personām

Pamatodamās uz gadskārtējo paziņojumu Ceļā uz ilgtspējīgāku zveju Eiropas Savienībā: pašreizējais stāvoklis un 2022. gada ievirzes, Komisija savu pieeju dažādiem zvejas iespēju priekšlikumiem ir apspriedusi ar ieinteresētajām personām, jo īpaši ar konsultatīvo padomju starpniecību, un ar dalībvalstīm.

Ieinteresēto personu atsauksmes par iepriekšminēto gadskārtējo paziņojumu atspoguļo to viedokli par Komisijas veikto resursu stāvokļa izvērtējumu un par pārvaldības lēmumu pareizību. Komisija atsauksmes ir ņēmusi vērā šā priekšlikuma izstrādē.

•Ekspertu atzinumu pieprasīšana un izmantošana

Par izmantojamo metodiku Komisija apspriedās ar Starptautisko Jūras pētniecības padomi (ICES). ICES zinātniskais ieteikums balstās uz satvaru, kuru izstrādājušas tās ekspertu grupas un lēmējinstitūcijas, un tiek sniegts saskaņā ar partnerības pamatnolīgumu, kas noslēgts ar Komisiju.

•Ietekmes novērtējums

Padomes Regulas (ES) 2022/109 darbības jomu ierobežo LESD 43. panta 3. punkts.

•Normatīvā atbilstība un vienkāršošana

Neattiecas.

•Pamattiesības

Neattiecas.

4.IETEKME UZ BUDŽETU

Ierosinātie pasākumi budžetu neietekmē.

5.CITI ELEMENTI

Anšovs (Engraulis encrasicolus) ICES 9.a rajonā ir īsdzīvojoša suga, kuras krājuma apmērs gadu no gada būtiski svārstās un kuras zvejniecība lielā mērā ir atkarīga no gadskārtējā krājuma papildinājuma. Tāpēc ICES jūnijā sniedz zinātnisko ieteikumu par pārvaldības periodu, kas ilgst no 1. jūlija līdz nākamā gada 30. jūnijam. Tas garantē, ka ICES zinātniskais ieteikums balstās uz labāko iespējamo novērtējumu par šīs īsdzīvojošās sugas krājuma papildinājumu attiecīgajā gadā.

Padomes Regulā (ES) 2022/109, kura grozīta ar Padomes Regulu (ES) 2022/1091, ir noteikta provizoriska KPN, kas anšovam ICES 9. un 10. apakšapgabalā un Savienības ūdeņos Centrālaustrumu Atlantijas zvejniecības komitejas (CECAF) 34.1.1. zonā piemērojama no 2022. gada 1. jūlija līdz 2022. gada 30. septembrim, kamēr ICES zinātniskais ieteikums par periodu no 2022. gada 1. jūlija līdz 2023. gada 30. jūnijam vēl nav publicēts, un ļauj turpināt zveju. Provizoriskā KPN 10 061 tonnas apmērā ir noteikta, pamatojoties uz 2021. gada trešā ceturkšņa nozvejām. Tā kā 2022. gada 17. jūnijā ICES zinātniskais ieteikums par minēto krājumu tika publicēts, būtu jānosaka galīgā KPN, kas piemērojama no 2022. gada 1. jūlija līdz 2023. gada 30. jūnijam. KPN būtu jānosaka 15 777 tonnu apmērā, kas ir minētajā ICES zinātniskajā ieteikumā norādītais apjoms.

2022/0268 (NLE)

Priekšlikums